text: Sønderjyderne propper sig med medicin
  31 august 2010 kl. 10.59
  I Syddanmark bruger de mest medicin mod de tre store folkesygdomme: hjerte-kar-sygdomme, type-2-diabetes og angst og depressioner. Det viser en undersøgelse, Kaas og Mulvad har lavet for Nyhedsbrevet 3F.
  Af de 94 kommuner, hvor man har tal på medicinforbruget, er Sønderborg den med det højeste forbrug. Men også omkringliggende kommuner som Aabenraa, Tønder og Haderslev, ligger i den ende af skalaen, hvor man bruget meget medicin.
  I Syddanmark ligger nogle af de kommuner, der har det dårligste uddannelsesniveau ifølge undersøgelsen, som 3F har fået lavet.
   - Det er almindelig kendt, at de dårligst uddannede er mere syge, siger Merete Willemoes Nielsen. Hun er lægemiddelkonsulent i Region Syddanmark.
   I Region Midtjylland scorer man højst, hvis man kigger udelukkende på medicin mod psykiske lidelser.
  